Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΟΚ) αριθ. 218/92 για τη διοικητική συνεργασία στον τομέα της έμμεσης φορολογίας (ΦΠΑ) όσον αφορά τα πρόσθετα μέτρα σχετικά με την παροχή ταξιδιωτικών υπηρεσιών.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ

Στις 8 Φεβρουαρίου 2002 η Επιτροπή δημοσίευσε πρόταση οδηγίας του Συμβουλίου για την τροποποίηση της οδηγίας 77/388/ΕΟΚ όσον αφορά ειδικό καθεστώς για την παροχή ταξιδιωτικών υπηρεσιών [1].

[1] Πρόταση COM(2002) 64 τελικό.

Εντωμεταξύ το Συμβούλιο εξέδωσε την οδηγία 2002/38/ΕΚ του Συμβουλίου της 7ης Μαίου 2002 που τροποποιεί προσωρινά την οδηγία 77/388/ΕΟΚ όσον αφορά το καθεστώς φόρου προστιθέμενης αξίας που εφαρμόζεται στις ραδιοφωνικές και τηλεοπτικές υπηρεσίες και σε ορισμένες υπηρεσίες που παρέχονται ηλεκτρονικά [2] και τον κανονισμό (ΕΚ) αριθ. 792/2002 του Συμβουλίου της 7ης Μαίου 2002 που τροποποιεί προσωρινά τον κανονισμό (ΕΟΚ) αριθ. 218/92 σχετικά με τη διοικητική συνεργασία στον τομέα των έμμεσων φόρων (ΦΠΑ) όσον αφορά πρόσθετα μέτρα για το ηλεκτρονικό εμπόριο [3].

[2] ΕΕ L 128 της 15/05/2002,σ.41

[3] ΕΕ L 128 της 15/05/2002, σ.1.

Η Ευρωπαϊκή Οικονομική και Κοινωνική Επιτροπή εξέδωσε τη γνώμη της στις 17 και 18 Ιουλίου 2002 [4].

[4] ΕΕ C 241, 7.10.02, σ. 83

Στις 24 Σεπτεμβρίου 2002 το Ευρωπαϊκό Κοινοβούλιο εξέδωσε την έκθεσή του σχετικά με την εν λόγω πρόταση για οδηγία του Συμβουλίου [5] και πρότεινε δύο τροπολογίες, μία από τις οποίες αποδέχθηκε η Επιτροπή και όσον αφορά την οποία ανέλαβε να τροποποιήσει την πρότασή της.

[5] Έκθεση σχετικά με την πρόταση οδηγίας του Συμβουλίου για την τροποποίηση της οδηγίας 77/388/ΕΟΚ όσον αφορά το ειδικό καθεστώς για τα πρακτορεία ταξιδιών (COM(2002) 64 - C5-0112/2002 - 2002/0041(CNS)), PE 307 532, A5-0274/2002.

Ως εκ τούτου, η Επιτροπή υποβάλλει την παρούσα τροποποιημένη πρόταση.

2. ΕΠΕΞΗΓΗΣΗ ΤΩΝ ΤΡΟΠΟΠΟΙΗΣΕΩΝ

2.1. Εισαγωγή της αρχής της ενιαίας αντιμετώπισης ("one-stop shop")

Σκοπός της εν λόγω τροποποίησης είναι να εξασφαλιστεί ότι οι προτεινόμενοι κανόνες σχετικά με τον τόπο παροχής ταξιδιωτικών υπηρεσιών, όταν παρέχονται από ταξιδιωτικούς πράκτορες που δεν είναι εγκατεστημένοι στην ΕΕ σε πελάτες εγκατεστημένους στην ΕΕ μπορούν να εύκολα να εφαρμοστούν στην πράξη. Παρόλο που η Επιτροπή ζήτησε να είναι φορολογητέοι στην ΕΕ οι προμηθευτές από τρίτες χώρες όταν παρέχουν υπηρεσίες στην ΕΕ, δεν πρότεινε απλοποιημένα μέτρα για τον σκοπό αυτό.

Εντωμεταξύ εγκρίθηκε απλοποιημένο σύστημα με την οδηγία 2002/38/ΕΚ του Συμβουλίου που τροποποιεί την οδηγία 77/388/ΕΟΚ όσον αφορά το καθεστώς φόρου προστιθέμενης αξίας που εφαρμόζεται στις ραδιοφωνικές και τηλεοπτικές υπηρεσίες και σε ορισμένες υπηρεσίες που παρέχονται ηλεκτρονικά, σε περιπτώσεις που ο προμηθευτής που δεν είναι εγκατεστημένος στην ΕΕ παρέχει τις εν λόγω υπηρεσίες σε μη φορολογητέους στην ΕΕ πελάτες. Το εν λόγω καθεστώς ενιαίας αντιμετώπισης ("one stop shop") θα εφαρμόζεται για τριετή περίοδο δοκιμής από την 1η Ιουλίου 2003.

Το Ευρωπαϊκό Κοινοβούλιο πρότεινε την επέκταση του πεδίου εφαρμογής αυτού του ειδικού καθεστώτος που προβλέπει η οδηγία 2002/38/ΕΚ, καθώς και του διμερούς μηχανισμού συμψηφισμού μεταξύ φορολογικών αρχών που προβλέπεται στον Τίτλο III.A του κανονισμού (EΚ) αριθ.792/2002 του Συμβουλίου της 7ης Mαίου 2002 που τροποποιεί προσωρινά τον κανονισμό (EΟΚ) αριθ. 218/92 σχετικά με τη διοικητική συνεργασία στον τομέα των έμμεσων φόρων (ΦΠΑ) όσον αφορά πρόσθετα μέτρα για το ηλεκτρονικό εμπόριο, στην παροχή από προμηθευτές μη εγκατεστημένους στην ΕΕ ταξιδιωτικών υπηρεσιών σε πελάτες εγκατεστημένους στην ΕΕ.

Η Επιτροπή αποδέχθηκε την εν λόγω τροπολογία και υποσχέθηκε να τροποποιήσει ανάλογα την πρότασή της.

2.2. Καθιέρωση απαλλαγής για την παροχή υπηρεσιών σε πελάτες εγκατεστημένους σε τρίτη χώρα.

Η Επιτροπή δεν μπορεί να αποδεχθεί αυτήν την τροπολογία δεδομένου ότι είναι αντίθετη προς μία από τις βασικές αρχές του κοινοτικού συστήματος ΦΠΑ σύμφωνα με την οποία τα εμπορεύματα και οι υπηρεσίες φορολογούνται στον τόπο κατανάλωσης της υπηρεσίας. Ως εκ τούτου, το περιθώριο κέρδους που δημιουργείται στην Κοινότητα θα είναι φορολογητέο στην Κοινότητα, όπου αποκομίζεται και δεν θα πρέπει να υπάρχει απαλλαγή όταν ο πελάτης είναι εγκατεστημένος εκτός της ΕΕ.

3. ΜΕΤΑΒΟΛΕΣ ΠΟΥ ΠΡΟΤΕΙΝΟΝΤΑΙ ΣΤΗΝ ΠΡΟΤΑΣΗ COM (2002) 64 ΤΕΛΙΚΟ ΤΗΣ ΕΠΙΤΡΟΠΗΣ

3.1. Εισαγωγή νέας υποπαραγράφου στο πλαίσιο του άρθρου 26 παράγραφος 2.

Η πρώτη μεταβολή συνίσταται στην επέκταση του πεδίου εφαρμογής του ειδικού συστήματος για υπηρεσίες που παρέχονται ηλεκτρονικά για να καλυφθούν επίσης οι ταξιδιωτικές υπηρεσίες που παρέχουν οι ταξιδιωτικοί πράκτορες που δεν είναι εγκατεστημένοι στην ΕΕ, στο μέτρο που η ταξιδιωτική υπηρεσία παρέχεται στην ΕΕ. Οι εν λόγω προμήθειες καλύπτονται από το άρθρο 26 παράγραφος 2 της πρότασης COM(2002)64 τελικό της Επιτροπής. Παρεμβάλλεται νέα υποπαράγραφος στο παρόν άρθρο, που προτείνει να επιτραπεί στους εν λόγω προμηθευτές τρίτων χωρών, που αναφέρονται στο άρθρο 26 παράγραφος 2 σημείο β) (νέο), να εφαρμόσουν ειδικό σύστημα, παρόμοιο με αυτό που εφαρμόζεται για τις ηλεκτρονικά παρεχόμενες υπηρεσίες, ώστε να συμμορφωθούν με τις υποχρεώσεις τους ΦΠΑ στην ΕΕ.

3.2. Νέο άρθρο 26(3)

Το νέο άρθρο 26(3)(α) εισάγει κατά πρώτον ορισμένους ορισμούς που είναι απαραίτητοι για τον προσδιορισμό του πεδίου εφαρμογής και τη λειτουργία του ειδικού καθεστώτος.

Η δεύτερη παράγραφος του άρθρου 26(3) καθιερώνει το ειδικό καθεστώς που θα εφαρμοστεί για την παροχή ταξιδιωτικών υπηρεσιών από ταξιδιωτικούς πράκτορες μη εγκατεστημένους στην ΕΕ, όταν παρέχουν ταξιδιωτικές υπηρεσίες που πραγματοποιούνται στην ΕΕ σε πελάτες εγκατεστημένους στην ΕΕ.

3.3. Τροποποίηση του άρθρου 3 της πρότασης COM(2002) 64 τελικό

Το ειδικό καθεστώς για τις προμήθειες που καλύπτονται από το άρθρο 26 παράγραφος 3 (νέο) είναι παρόμοιο με το ειδικό καθεστώς για ηλεκτρονικά παρεχόμενες υπηρεσίες που αναφέρονται στο άρθρο 26γ (Β) της 6ης οδηγίας ΦΠΑ, που εφαρμόζεται για τριετή δοκιμαστική περίοδο, από την πρώτη Ιουλίου 2003. Ως εκ τούτου, είναι σκόπιμο να παραταθεί η αρχική προθεσμία της 1ης Ιανουαρίου 2003 μέχρι την 1η Ιουλίου 2003.

4. ΣΚΟΠΟΣ ΚΑΙ ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ ΠΟΥ ΤΡΟΠΟΠΟΙΕΙ ΤΟΝ ΚΑΝΟΝΙΣΜΟ (ΕΟΚ) ΑΡΙΘ. 218/92

Σκοπός των προτεινόμενων τροποποιήσεων του ειδικού καθεστώτος για τους ταξιδιωτικούς πράκτορες, που αναφέρονται στο άρθρο 26 της 6ης οδηγίας ΦΠΑ, είναι να εξασφαλιστεί ότι ο ΦΠΑ χορηγείται στα κράτη μέλη όπου πραγματοποιείται η κατανάλωση.

Στο πλαίσιο του προτεινόμενου νέου καθεστώτος, εναπόκειται κατ' αρχάς στο κράτος μέλος να εξασφαλίσει ότι οι προμηθευτές εκπληρώνουν τις φορολογικές τους υποχρεώσεις και υπόκεινται στον ΦΠΑ που οφείλουν να καταβάλουν επί των υπηρεσιών που παρέχουν. Για την παροχή ταξιδιωτικών υπηρεσιών από πρακτορεία ταξιδιών που δεν είναι εγκατεστημένοι, ούτε καταχωρημένοι στο μητρώο ΦΠΑ στην Κοινότητα, σε πελάτες που είναι εγκατεστημένοι στην Κοινότητα, είναι απαραίτητο να ανταλλάσσει το κράτος μέλος κατανάλωσης με το κράτος μέλος εγκατάστασης του προμηθευτή όλες τις πληροφορίες που είναι αναγκαίες για την εφαρμογή του ειδικού συστήματος που προβλέπεται στο άρθρο 26 παράγραφος 3 (νέο) της 6ης οδηγίας ΦΠΑ. Ομοίως είναι απαραίτητο για το κράτος μέλος κατανάλωσης να μεταφέρεται στον εθνικό προϋπολογισμό το ποσό του ΦΠΑ που οφείλεται επί των υπηρεσιών που παρέχονται στο έδαφός του.

Παρόμοιο καθεστώς έχει ήδη καθιερωθεί για ηλεκτρονικά παρεχόμενες υπηρεσίες [6] και οι προτεινόμενες τροποποιήσεις του κανονισμού (ΕΟΚ) αριθ. 218/92 προορίζονται για την επέκταση του καθεστώτος στην παροχή υπηρεσιών από ταξιδιωτικούς πράκτορες στο πλαίσιο του ειδικού καθεστώτος που εισήχθη βάσει του άρθρου 26 παράγραφος 3 της 6ης οδηγίας ΦΠΑ.

[6] Κανονισμός του Συμβουλίου (Ευρωπαϊκή Επιτροπή) αριθ. 792/2002 της 7ης Μαίου 2002.

2003/0040 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΟΚ) αριθ. 218/92 για τη διοικητική συνεργασία στον τομέα της έμμεσης φορολογίας (ΦΠΑ) όσον αφορά τα πρόσθετα μέτρα σχετικά με την παροχή ταξιδιωτικών υπηρεσιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την συνθήκη περί ιδρύσεως της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [7],

[7] ΕΕ C [...],[...], σελ.[...]

τη γνώμη του Ευρωπαϊκού Κοινοβουλίου [8],

[8] ΕΕ C [...],[...], σελ.[...]

τη γνώμη της Ευρωπαϊκής Οικονομικής και Κοινωνικής Επιτροπής [9],

[9] ΕΕ C [...],[...], σελ.[...]

Εκτιμώντας τα εξής:

(1) Ο κανονισμός (ΕΚ) αριθ.2003/xxx/ΕΚ του Συμβουλίου [της ....2003] που τροποποιεί την οδηγία 77/388/ΕΟΚ όσον αφορά το ειδικό καθεστώς για τα ταξιδιωτικά πρακτορεία [10] παρέχει πλαίσιο για τη φορολόγηση των ταξιδιωτικών υπηρεσιών στην Κοινότητα που παρέχουν φορολογούμενοι που ούτε είναι εγκατεστημένοι ούτε οφείλουν να είναι εγγεγραμμένοι σε φορολογικό μητρώο στην Κοινότητα.

[10] ΕΕ L ...

(2) Δεδομένου ότι το κράτος μέλος κατανάλωσης φέρει τη βασική ευθύνη για να εξασφαλίσει ότι οι μη εγκατεστημένοι παροχείς υπηρεσιών εκπληρώνουν τις υποχρεώσεις τους, θα πρέπει να διαβιβαστούν στα εν λόγω κράτη μέλη οι πληροφορίες που είναι απαραίτητες για τη λειτουργία του ειδικού καθεστώτος για τις ταξιδιωτικές υπηρεσίες που παρέχονται από ταξιδιωτικούς πράκτορες μη εγκατεστημένους στην Κοινότητα, όπως προβλέπει το άρθρο 26 παράγραφος 3 της οδηγίας 77/388/ΕΟΚ της 17ης Μαίου 1977 για την εναρμόνιση των νομοθεσιών των κρατών μελών σχετικά με τους φόρους προστιθεμένης αξίας- κοινό καθεστώς φόρου προστιθεμένης αξίας: ενιαία φορολογική βάση. [11]

[11] ΕΕ L 145 της 13/6/1977, σ. 1, όπως τροποποιήθηκε τελευταία με την οδηγία 2002/92/ΕΚ του Συμβουλίου της 3ης Δεκεμβρίου 2002 (ΕΕ L 331 της 7/12/2002, σ. 27).

(3) Είναι απαραίτητο να προβλεφθεί ότι ο φόρος προστιθεμένης αξίας που οφείλεται στους εν λόγω προμηθευτές πρέπει να μεταφερθεί στους λογαριασμούς που ορίζουν τα κράτη μέλη κατανάλωσης,

Συνεπώς, η οδηγία 218/92/ΕΟΚ πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 218/92 τροποποιείται ως εξής:

(1) Παρεμβάλλεται ο Τίτλος ΙΙΙ Β: "Τίτλος ΙΙΙ Β Διατάξεις σχετικά με το ειδικό καθεστώς που προβλέπει το άρθρο 26 παράγραφος 3 της οδηγίας 77/388/ ΕΟΚ Άρθρο 9ζ Οι ακόλουθες διατάξεις εφαρμόζονται στο ειδικό καθεστώς που προβλέπεται στο άρθρο 26 παράγραφος 3 της οδηγίας 77/388/ΕΟΚ. Οι ορισμοί που περιέχονται στο άρθρο 26 παράγραφος 3 ισχύουν επίσης για τους σκοπούς του παρόντος τίτλου. Άρθρο 9η

1. Οι πληροφορίες που υποβάλλει ο μη εγκατεστημένος φορολογούμενος στο κράτος μέλος εγγραφής όταν αρχίζει τις δραστηριότητές του που αναφέρονται στην πρώτη υποπαράγραφο του άρθρου 26 παράγραφος 3 στοιχείο β σημείο 1 της οδηγίας 77/388/ΕΟΚ πρέπει να υποβληθούν με ηλεκτρονικό τρόπο. Οι τεχνικές λεπτομέρειες, συμπεριλαμβανομένου κοινού ηλεκτρονικού μηνύματος, καθορίζονται σύμφωνα με τη διαδικασία που προβλέπεται στο άρθρο 10.

2. Το κράτος μέλος εγγραφής μεταβιβάζει ηλεκτρονικά τις πληροφορίες που αναφέρονται στην παράγραφο 1 στις αρμόδιες αρχές του άλλου κράτους μέλους εντός δέκα ημερών από το τέλος του μήνα κατά τον οποίο λήφθηκαν οι πληροφορίες από τον μη εγκατεστημένο φορολογούμενο. Κατά τον ίδιο τρόπο οι αρμόδιες αρχές του άλλου κράτους μέλους ενημερώνονται σχετικά με τον χορηγηθέντα αύξοντα αριθμό. Ο τρόπος, μεταξύ άλλων με κοινό ηλεκτρονικό μήνυμα, με τον οποίο θα διαβιβάζονται οι πληροφορίες καθορίζεται σύμφωνα με τη διαδικασία που προβλέπεται στο άρθρο 10.

3. Το κράτος μέλος εγγραφής ενημερώνει αμέσως δια της ηλεκτρονικής οδού τις αρμόδιες αρχές του άλλου κράτους μέλους εφόσον ένας μη εγκατεστημένος φορολογούμενος αποκλείεται από το φορολογικό μητρώο.

Άρθρο 9θ

1. Η φορολογική δήλωση που περιέχει τις λεπτομέρειες που αναφέρονται στη δεύτερη υποπαράγραφο του άρθρου 26 παράγραφος 3 στοιχείο β σημείο 4 της οδηγίας 77/388/ΕΟΚ υποβάλλεται με ηλεκτρονικό τρόπο. Ο τρόπος, μεταξύ άλλων με κοινό ηλεκτρονικό μήνυμα, με τον οποίο θα διαβιβάζονται οι πληροφορίες καθορίζεται σύμφωνα με τη διαδικασία που προβλέπεται στο άρθρο 10.

2. Το κράτος μέλος εγγραφής διαβιβάζει τις πληροφορίες που αναφέρονται στην παράγραφο 1 δια της ηλεκτρονικής οδού στην αρμόδια αρχή του κράτους μέλους το αργότερο δέκα ημέρες από το τέλος του μήνα κατά τον οποίο παραλαμβάνεται η δήλωση. Τα κράτη μέλη, που ζήτησαν να εκφράσουν τα ποσά της φορολογικής δήλωσής τους σε άλλο νόμισμα από το ευρώ, μετατρέπουν τα εν λόγω ποσά σε ευρώ βάσει της συναλλαγματικής ισοτιμίας που ισχύει κατά την τελευταία ημερομηνία της περιόδου αναφοράς. Η μετατροπή γίνεται σύμφωνα με τη συναλλαγματική ισοτιμία που δημοσιεύεται από την Ευρωπαϊκή Κεντρική Τράπεζα για την εν λόγω ημερομηνία, ή, εάν δεν υπάρχει δημοσίευση για την εν λόγω ημερομηνία, την επομένη της δημοσίευσής της. Ο τρόπος, μεταξύ άλλων με κοινό ηλεκτρονικό μήνυμα, με τον οποίο θα μεταδίδονται οι πληροφορίες καθορίζεται σύμφωνα με τη διαδικασία που προβλέπεται στο άρθρο 10.

3. Το κράτος μέλος εγγραφής διαβιβάζει δια της ηλεκτρονικής οδού στο κράτος μέλος κατανάλωσης τις πληροφορίες που απαιτούνται για να εξασφαλιστεί για κάθε πληρωμή η σχετική τριμηνιαία φορολογική δήλωση.

Άρθρο 9ι Οι διατάξεις του άρθρου 4 παράγραφος 1 ισχύουν επίσης για τις πληροφορίες που συγκεντρώνει το κράτος μέλος εγγραφής σύμφωνα με το άρθρο 26 παράγραφος 3 στοιχείο β σημείο 1 και 4 της οδηγίας 77/388/ΕΟΚ . Άρθρο 9ια

1. Το κράτος μέλος εγγραφής εξασφαλίζει ότι το ποσό που έχει καταβάλει σε ευρώ ο μη εγκατεστημένος φορολογούμενος μεταφέρεται στον τραπεζικό λογαριασμό, τον οποίο έχει καθορίσει το κράτος μέλος κατανάλωσης όπου είναι πληρωτέος ο φόρος. Τα κράτη μέλη, που ζήτησαν την πληρωμή σε άλλο νόμισμα από το ευρώ, μετατρέπουν τα εν λόγω ποσά σε ευρώ βάσει της συναλλαγματικής ισοτιμίας που ισχύει κατά την τελευταία ημερομηνία της περιόδου αναφοράς. Η μετατροπή γίνεται σύμφωνα με τη συναλλαγματική ισοτιμία που δημοσιεύεται από την Ευρωπαϊκή Κεντρική Τράπεζα για την εν λόγω ημερομηνία, ή, εάν δεν υπάρχει δημοσίευση για την εν λόγω ημερομηνία, την επόμενη ημερομηνία της δημοσίευσης. Η μεταφορά πραγματοποιείται το αργότερο δέκα ημέρες μετά το τέλος του μήνα κατά τον οποίο ελήφθη η πληρωμή.

2. Εάν ο μη εγκατεστημένος φορολογούμενος δεν πληρώσει το συνολικό πληρωτέο ποσό του φόρου, το κράτος μέλος εγγραφής εξασφαλίζει ότι η πληρωμή μεταβιβάζεται στα κράτη μέλη κατανάλωσης κατ' αναλογία του πληρωτέου φόρου σε κάθε κράτος μέλος.Το κράτος μέλος εγγραφής ενημερώνει σχετικά δια της ηλεκτρονικής οδού τις αρμόδιες αρχές των κρατών μελών κατανάλωσης.

Άρθρο 9ιβ

1. Τα κράτη μέλη ενημερώνουν δια της ηλεκτρονικής οδού τις αρμόδιες αρχές των άλλων κρατών μελών σχετικά με τους τραπεζικούς αριθμούς για την είσπραξη των πληρωμών σύμφωνα με το άρθρο 9ια.

2. Τα κράτη μέλη κοινοποιούν αμέσως δια της ηλεκτρονικής οδού στις αρμόδιες αρχές των άλλων κρατών μελών και της Επιτροπής τις μεταβολές σχετικά με τον κατ' αποκοπή φορολογικό συντελεστή.

(2) Στο άρθρο 13 παράγραφος 1, η πρώτη πρόταση αντικαθίσταται από την ακόλουθη: "Η Επιτροπή και τα κράτη μέλη εξασφαλίζουν ότι τα ήδη υπάρχοντα ή νέα συστήματα επικοινωνίας και ανταλλαγής πληροφοριών που είναι απαραίτητα για την εξασφάλιση της ανταλλαγής πληροφοριών που αναφέρεται στο άρθρο 9β και 9γ και στα άρθρα 9η και 9θ αρχίζουν να λειτουργούν από τις ημερομηνίες που αναφέρονται στο άρθρο 3 παράγραφος 1 της οδηγίας 2002/38/ΕK και στο άρθρο 3 της οδηγίας 2003/xx/ΕΚ, αντίστοιχα."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2003.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[...]